YleX
YleX on Yleisradion uuteen musiikkiin ja populaarikulttuuriin keskittynyt musiikkimedia, joka tekee sisältöä muun muassa radioon, Yle Areenaan, YouTubeen, Facebookiin ja Instagramiin. Sen edeltäjä oli Radiomafia, joka muuttui YleX:ksi vuonna 2003.
Tv-uutiset
Arkisin "Yle Uutiset" tulee "Ylen Aamu-TV":ssä puolen tunnin välein kello 6.30 alkaen kello 9:ään saakka. Sen jälkeen uutisia tulee kello 11.00, 15.00, 17.00, 18.00, 20.30, 21.50 ja myöhään illalla kello 23:n tienoilla. Kaikki uutislähetykset esitetään TV1:ssä, paitsi kello 21.50 alkava lähetys, joka esitetään TV2:ssa. Viikonloppuisin "Yle Uutiset" tulee TV1:ssä kello 8.00, 9.00, 10.00, 11.00, 17.00, 18.00 ja 20.30 sekä TV2:ssa kello 19.00 ja 21.50. Vuodesta 2015 TV2 on näyttänyt kello 19.00 alkavaa lähetystä vain viikonloppuisin, kun ennen sitä se tuli arkisinkin. TV2:n alkuillan uutislähetyksen elinkaari kesti melkein tarkalleen 25 vuotta vuodesta 1990 vuoteen 2015. Kello 20.30 esitettävä "Yle Uutiset" on Yleisradion pääuutislähetys ja katsotuin uutislähetys. Arkisin se on 25 minuutin mittainen, kun taas viikonloppuisin ja pyhinä 15 minuutin mittainen.